次韻酬鄭榮緒
作者：沈遼
朝代：宋

paragraphs: 長夏苦袢暑，何適可開眼。
爲約山間行，遠訪金仙館。
時當歲旱凶，人跡尚猶罕。
况復有遊客，來結青雲伴。
古松臨水瀕，我意秋可款。
悵羨彼中人，一去不復返。
髙深步巘崿，我道方坦坦。
山僧多故人，不復怪敖誕。
延我火齊柈，酌我流霞醆。
少小不預事，老大更慵懶。
巖花爲誰擷，藕絲悶獨綰。
爾來復多雨，昨夜重湖滿。
欲榜一舟歸，舟敝不可揀。
世事久忘懷，吾言固無間。
無樂亦無憂，亮非斗筲算。